Erkin Turdimov: Samarqandda 50 yilda 49 600ta, oxirgi 3 yilda 21 300ta xonadon qurilgan

“Samarqand viloyati misolida olsak, hozirgi ko‘lamda uylar qurilishi oxirgi 50 yilda kuzatilmagan. Viloyat bo‘yicha 50 yilda 49 600ta xonadonli 1 588ta ko‘p qavatli uy qurilgan bo‘lsa, oxirgi 3 yilda 21 300ta xonadondan iborat 416ta ko‘p qavatli uy qurib bitkazilgan. Yangi qabul qilinayotgan farmonga ko‘ra, Samarqand viloyatida 4 479ta xonadonli ko‘p qavatli uylar qurilishi belgilanmoqda. Shundan 2 180ta xonadonga muhtojlar uchun subsidiya ajratiladi.
Endi uylarni tarqatishda tanish-bilishchilikning oldini olish uchun jamoatchilik va ommaviy axborot vositalari jalb qilinishi oldingiday xatolarga yo‘l qo‘ymaydi”, – dedi Erkin Turdimov o‘z nutqida.
Avvalroq, prezident Shavkat Mirziyoyev O‘zbekistonda aholining ehtiyojini qondirish uchun yiliga kamida 100-150 mingta uy-joy qurish talab etilishi haqida aytib o‘tgandi.
«Hisob-kitoblarga ko‘ra, mamlakatimiz aholisining uy-joyga bo‘lgan ehtiyojini to‘liq qondirish uchun yiliga kamida 100-150 mingta uy-joy qurish kerak», deya prezidentning so‘zlarini keltirgan Kun.uz muxbiri.
Shuningdek, davlat rahbari ipoteka bo‘yicha 6 oylik imtiyozli davr kiritilishi, shaharlarda dastlabki badal 20 foizdan 15 foizga tushirilishi haqida ma'lum qildi.
«Past daromadli, uy-joy sharoitini yaxshilashga muhtoj oilalarga 15 foizlik dastlabki badalning 10 foizi subsidiya sifatida to‘lab beriladi. Ya'ni aholi uy olish uchun dastlabki badalning 5 foizini to‘laydi, xolos», dedi Shavkat Mirziyoyev.